b'\n_START_ARTICLE_\nWasabi (radioprogram)\n_START_PARAGRAPH_\nWasabi er et norsk musikalsk radioprogram med Guttorm Andreasen som gikk p\xc3\xa5 NRK Radio fra 2003 til 2006 (samt en kort periode i 2011). Programmet spilte mye alternativ musikk og ble omtalt som et \xc2\xabmultirytmisk hverdagsprogram\xc2\xbb som skulle gi lytteren all musikken man vanligvis ikke fikk p\xc3\xa5 riksradio. Musikken som ble sendt spente over en rekke sjangre som funk, hiphop, elektronika, jazz, reggae, samba, disco, salsa, dub, ska, opera, tango. Programmet gikk p\xc3\xa5 P2, mandag til fredag kl 11.03\xe2\x80\x9312.00 og \xc3\xa5pnet alltid med en coverl\xc3\xa5t. P\xc3\xa5 onsdager kunne lytterne vinne plater dersom de kjente igjen sangen som ble spilt._NEWLINE_Wasabi var popul\xc3\xa6rt og hadde opptil 200 000 daglige lyttere. Det ble totalt sendt 702 utgaver av programposten (2003-2006). _NEWLINE_NRK besluttet \xc3\xa5 legge det ned etter \xc3\xa5 ha f\xc3\xa5tt kritikk av Lytterforeningen for klassisk musikk. Foreningen mente at programmet ikke passet for P2s programprofil og at det gikk p\xc3\xa5 bekostning av klassisk musikk._NEWLINE_Wasabi ble erstattet med programmet Musikkmassasjen.'